**Óvodai beiratkozás**

az Ásotthalom Nagyközség Önkormányzat által fenntartott

**Mátyás Király Óvoda 2025/2026-os nevelési évre történő beiratkozás rendjéről:**

Az Nkt. 49. § (1) bekezdése szerint az óvodába a gyermek harmadik életévének betöltése után vehető fel. Az óvoda felveheti, azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a kerületben lakóhellyel, ennek hiányában tartózkodási hellyel rendelkező három éves és annál idősebb gyermek óvodai felvételi kérelme teljesíthető (Nkt. 8. § (1) bek.).

Az óvodába a 2025/2026-os nevelési évre a **2022. augusztus 31**-ig született gyerekek beíratása kötelező.

Az Nkt. 8. § (2) bekezdése szerint a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson köteles részt venni, melynek teljesítéséért a szülő felelős (Nkt. 72. § (1) bek.).

Óvodai kötelezettség alóli mentesség:

A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. **A szülő - tárgyév április 15. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, újabb kérelem alapján annak az évnek az augusztus 31. napjáig, amelyben a gyermek az ötödik életévét betölti a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja**

Az óvodai felvétel, átvétel jelentkezés alapján történik (Nkt. 49. § (1) bek.). A szülő gyermeke óvodai felvételét, átvételét bármikor kérheti. A jelentkező gyermekek felvétele, fogadása az óvodai nevelési évben –amennyiben azt a férőhelyek száma lehetővé teszi –folyamatosan történik.

A Mátyás Király Óvoda kötelező felvételi körzete (Ásotthalom Nagyközség közigazgatási területe), -mint kötelező felvételt biztosító óvoda –a fenntartótól kapott lista alapján 2025. május 20-ig felveszi a felvételi körzetébe tartozó valamennyi olyan óvodaköteles gyermeket, akik vonatkozásában nem érkezett jelzés arról, hogy másik óvoda felvette.

A beiratkozás időpontja:

**2025. április 28. (hétfő) 7.30-17:00**

**2025. április 29. (kedd) 7:30-15:00**

**2025. április 30. (szerda) 7.00-12.00**

Az időpont egyeztetés az alábbi telefonszámokon történhet:

**06 62/291-404, 06 20/261-88-11**

Kérjük, hogy a beiratkozáshoz az alábbi dokumentumokat és az eljáró törvényes képviselő szülő a személyazonosító okmányait (személyi igazolvány, lakcímkártya) szíveskedjen magával hozni.

Az óvodai beiratkozáshoz szükséges dokumentumok:

* a gyermek születési anyakönyvi kivonata,
* a gyermek nevére kiállított személyi azonosítót és lakcímet igazoló hatósági igazolvány (a gyermek lakcímkártyája),
* a gyermek TAJ kártyája,
* sajátos nevelési igényű gyermek esetében szakértői vélemény, amennyiben ilyennel rendelkezik,
* a rendszeres gyermekvédelmi kedvezményről készült határozat, amennyiben ilyennel rendelkezik.

A beiratkozáshoz szükséges dokumentumokat az óvodában, bölcsődékben és a Védőnői Szolgálatnál is kérhetik a szülők.

Az intézmény vezetője a felvételi, átvételi kérelmek elbírálásáról –a döntést megalapozó indokolással, a fellebbezésre vonatkozó tájékoztatással elektronikusan/írásban –értesíti a szülőket 2025. május 20-ig.

Az óvodavezető a gyermek óvodai felvételéről hozott döntése ellen a szülő a közléstől számított 15 napon belül a gyermek érdekében eljárást indíthat. Az ügyben a fenntartó jár el és hoz másodfokú döntést.

Ásotthalom, 2025. március 28.

Csontosné Kruzslicz Ildikó s.k.

főigazgató